בדל של אור

בדל של אור הוא שמו של אלבומם המשותף של דודו טסה וברי סחרוף, אשר יצא ב-11 בדצמבר 2020, במהלך מגפת הקורונה. האלבום הוא אלבום הפתעה שהופץ ללא הודעה מוקדמת ומבלי שפורסמו סינגלים מתוכו קודם ליציאתו. יום לפני שיצא רשמית, פרסם דודו טסה בעמוד הפייסבוק שלו פוסט שבו תייג את ברי סחרוף, וכתב: "הלו ברי, ער?". בתגובה השיב לו סחרוף "אהה". הפוסט שימש למעשה טיזר לאלבום שיצא למחרת ב-11 בדצמבר 2020. את האלבום פותחת רצועה אינסטרומנטלית בשם "קרטאש" (אנ') על שמה של אחת מהשכונות היהודיות באיזמיר שבטורקיה, עיר הולדתו של סחרוף. שאר שירי האלבום אינם אינסטרומנטליים, ומילותיהם נכתבו בידי גלעד כהנא ("ראי איזה פלא", "כל שנוצץ (בר סיכון לנפילה)" ו"מה אספר לך") ואלי אליהו ("הכי קרוב שיש", "הרגעים האחרונים של האור" ו"לעת ערב") במשותף עם טסה. "על פי הבאר" שחותם את האלבום נכתב בידי אהוד בנאי שאף מתארח בסיומו. אל שמונת הקטעים המקוריים צורפה גרסת כיסוי לשיר בערבית "יא בא לא" (يابا لا) שכתבו האחים מנסור ועאסי רחבאני (אנ') עבור הזמרת הלבנונית פיירוז. האלבום הוקלט ברובו בישראל, באולפן של טסה ("הטריטוריה של באנדי") כשאל סחרוף וטסה הצטרפו בנגינה דן מאיו (אנ') (תופים), ניר מימון (בס ב"ראי איזה פלא"), אריאל קסיס (סינתיסייזר ב"קרטאש" והרמוניום ב"מה אספר לך" ו"על פי הבאר"), ספי ציזלינג (חצוצרה ב"כל שנוצץ", "הרגעים האחרונים של האור" ו"על פי הבאר"), יוני דרור (חליל ב"יא בא לא"), ישי דנוך (סינתיסייזר ב"יא בא לא") ואפרת בן צור בקולות (בשירים "הכי קרוב שיש" ו"לעת ערב"). בנוסף, הוקלטה תזמורת כלי מיתר טורקית באיסטנבול. ב-15 בדצמבר יצא הסינגל "ראי איזה פלא" בליווי וידאו קליפ מונפש. ב-2 בפברואר 2021, יצא הסינגל השני מהאלבום "הכי קרוב שיש". הסינגל יצא בליווי קליפ בכיכובו של ששון גבאי, ובנו, אדם גבאי. שם האלבום נלקח משורה מהשיר "הרגעים האחרונים של האור": "מעל ראשי בדל של אור, לאן הולכים מכאן". כבר בצאתו, זכה האלבום לביקורות חיוביות ממבקרי המוזיקה. אמיר שוורץ מ-ynet טען כי האלבום הוא "כנראה המתנה הכי גדולה שחובבי הרוק הישראלי יכלו לבקש – וגם לקבל - לחג האורים". דודי פטימר ממעריב אונליין תיאר את האלבום כ"האלבום הכי טוב שיצא השנה" ו"אחד האלבומים הטובים בכל הזמנים". נדב מנוחין מוואלה! NEWS אמר כי האלבום הוא "מרשים וגדול מסך חלקיו, אפקטיבי ומהנה מאוד, ובאיזשהו מקום - פשוט מתנה להתנחם בה בשלהי השנה האיומה שמתקרבת סוף-סוף אל תומה", אך "לא מאוד מפתיע". מיקי נירון ממאקו כתב כי "אפשר לקבוע די בקלות שמדובר באלבום הישראלי הכי טוב שיצא כאן השנה". יוסי חרסונסקי העניק לאלבום ארבעה וחצי כוכבים ואמר: "שני יוצרים שהשאירו אגואים מחוץ לאולפן, וחברו למוזיקה שנותנת את התמצית של שניהם במעין לכידות אומנותית עילאית." מידע על האלבום בדל של אור באתר MusicBrainz האלבום בדל של אור באתר ספוטיפיי האלבום בדל של אור באתר דיזר האלבום בדל של אור באתר אפל מיוזיק האלבום בדל של אור באתר טיידל האלבום בדל של אור באתר יוטיוב מאיה כהן, "בדל של אור": אלבום משותף לברי סחרוף ודודו טסה, באתר ישראל היום, 11 בדצמבר 2020 יובל אראל‏, ברי סחרוף ודודו טסה - בדל של אור, בבלוג של יובל אראל, מגזין מוזיקה ותרבות, 11 בדצמבר 2020 דודו טסה, הפוסט בפייסבוק שפרסם דודו טסה כטיזר להוצאת האלבום, באתר www.facebook.com, ‏2020-12-10 בדל של אור - עמוד האלבום באתר הרשמי של ברי סחרוף, באתר בנדקמפ מרגש: ברי סחרוף ודודו טסה משיקים קליפ חדש עם ששון גבאי. צפו, באתר "סרוגים", 2 בפברואר 2021 אמיר שוורץ, ברי סחרוף ודודו טסה הוציאו אלבום בהפתעה, והוא נהדר, באתר ynet, 12 בדצמבר 2020 דודי פטימר, ‏ברי סחרוף ודדו טסה רוקחים את האלבום הטוב ביותר השנה | ביקורת, באתר מעריב אונליין, 12 בדצמבר 2020 נדב מנוחין‏, האלבום המשותף של ברי סחרוף ודודו טסה הוא בדל של אור בתקופה שחורה, באתר וואלה, 13 בדצמבר 2020 מיקי נירון, ‏תראו איזה פלא, באתר ‏מאקו‏, 15 בדצמבר 2020 ברי סחרוף דוד טסה בדל של אור, באתר yosmusic.com, ‏2021-02-02 בדל של אור, נבדק ב-2020-12-20 ברי סחרוף, דודו טסה, בדל של אור (אלבום להורדה/תקליט), באתר בנדקמפ ברי סחרוף | דודו טסה / בדל של אור (תקליט) | H2SHOP | להורדה | לרכישה, באתר h2shop.co.il, ‏2020-12-08